title: Решение (Евратом) 2015/224 на Съвета от 10 февруари 2015 година за изменение на Решение 2007/198/Евратом за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото

text:
               13.2.2015

               BG

               Официален вестник на Европейския съюз

               L 37/8

         РЕШЕНИЕ (ЕВРАТОМ) 2015/224 НА СЪВЕТА
   от 10 февруари 2015 година
   за изменение на Решение 2007/198/Евратом за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 47, трета алинея и член 50 от него,
   като взе предвид предложението на Европейската комисия,
   като има предвид, че:

               (1)

               С Решение 2007/198/Евратом на Съвета (1) беше създадено Европейското съвместно предприятие за „ITER“ и развитието на термоядрената енергия („Съвместното предприятие“), за да се предостави участието от страна на Европейската общност за атомна енергия („Евратом“) в Международната организация по термоядрена енергия — ITER и в дейностите от широкообхватния подход с Япония, както и да се подготви и координира програма от дейности по подготвяне на изграждането на демонстрационен термоядрен реактор и свързани с него съоръжения.

               (2)

               Решение 2007/198/Евратом беше изменено с Решение 2013/791/Евратом на Съветa (2), за да се осигури възможност за финансиране на дейностите, извършвани от Съвместното предприятие през периода 2014—2020 г.

               (3)

               В заключенията си от 12 юли 2010 г. относно съобщението на Комисията „Състояние и възможности за развитие на проекта ITER“ Съветът поиска от Европейската комисия да разгледа и да предложи решение относно начина, по който Комисията, държавите членки и Съвместното предприятие да изпълняват своите отговорности и задачи, свързани с ITER.

               (4)

               В работния документ на службите на Комисията „Към стабилно управление и ръководство на проекта ITER“, представен на 9 ноември 2010 г., е посочен подробен списък на дейности, които да бъдат осъществени на международно равнище — основно от Организацията за ITER, или на европейско равнище — основно от Съвместното предприятие.

               (5)

               С присъединяването на Хърватия към Европейския съюз на 1 юли 2013 г. уставът на Съвместното предприятие трябва да се измени с цел Хърватия да получи права на глас в Управителния съвет на Съвместното предприятие. Необходимо е в устава да се направят и други изменения, насочени към подобряване на управлението и ръководството на Съвместното предприятие. За да се вземат под внимание измененията на Договора за създаване на Европейската общност за атомна енергия, направени с Договора от Лисабон, е необходимо също така да се актуализират препратките към разпоредбите относно Съда на Европейския съюз.

               (6)

               В съответствие с устава на Съвместното предприятие Управителният съвет на Съвместното предприятие одобри предложените от Комисията изменения на Решение 2007/198/Евратом.

               (7)

               Следва да бъде учреден Комитет по въпросите на администрирането и управлението, който да изготвя становища и препоръки за приемането на ключови документи от Управителния съвет. Наред с това комитетът следва да предоставя консултации или препоръки по специфични административни и финансови въпроси по искане на директора или на Управителния съвет. Управителният съвет следва да разполага с правомощия да делегира задачи на посочения комитет. Всеки член на Съвместното предприятие следва да има право да определи представител, който да участва в комитета.

               (8)

               Следва да бъде учреден Комитет по въпросите на обществените поръчки и договорите, който да прави препоръки до директора на Съвместното предприятие относно възлагането на поръчките, безвъзмездните средства и свързаните с тях въпроси. Членовете на посочения комитет следва да се назначават в лично качество от Управителния съвет.

               (9)

               За подпомагане дейността на Управителния съвет при подготовката на неговите решения следва да се създаде Бюро. Управителният съвет следва да разполага с правомощия да делегира задачи на Бюрото. В Бюрото следва да членуват председателят на Управителния съвет, председателите на комитетите на Управителния съвет, представител на Евратом и представител на държавата домакин на ITER (Франция). Управителният съвет следва да има право да назначава допълнителни лица в Бюрото.

               (10)

               В съответствие с член 17 от Договора за Европейския съюз Комисията трябва да осигури прилагането на Договорите и на мерките, приети от институциите по силата на тези договори. Следователно правата на Комисията следва да се укрепят, за да се гарантира съответствието на решенията на Управителния съвет с правото на Общността.

               (11)

               Желателно е да се консолидира мрежа от определени организации за научни и технологични изследвания в областта на термоядрения синтез, за да се осигури стабилна и дългосрочна подкрепа за научноизследователската и развойната дейност на Съвместното предприятие, въз основа на знанията и опита, които са разработени от Европейската програма за термоядрен синтез, и тези, които ще бъдат разработени в бъдеще.

               (12)

               Необходимо е да се вземат предвид съответните разпоредби на Регламент (ЕС, Евратом) № 966/2012 на Европейския парламент и на Съвета (3) и на Делегиран регламент (ЕС) № 1268/2012 на Комисията (4), по-специално относно ролята на вътрешния одитор на Комисията като вътрешен одитор на Съвместното предприятие.

               (13)

               Решение 2007/198/Евратом гарантира финансирането на дейностите на Съвместното предприятие за периода 2014—2020 г. Съгласно член 12, параграф 1, буква а) от устава на Съвместното предприятие вноските на Евратом се предоставят чрез програмите за научни изследвания и обучение на Общността, приети съгласно член 7 от Договора за създаване на Европейската общност за атомна енергия. Член 12, параграф 1, буква а) следва да бъде изменен предвид обстоятелството, че финансирането за 2014—2020 г. вече няма да се предоставя чрез Рамковата програма на Евратом.

               (14)

               Целесъобразно е също така Решение 2007/198/Евратом да се актуализира с оглед на разпоредбите за защита на финансовите интереси на членовете.

               (15)

               Поради това Решение 2007/198/Евратом следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2007/198/Евратом се изменя, както следва:

               1)

               Член 5 се изменя, както следва:

                           а)

                           в параграф 1 се добавя следното изречение:
                           „Съвместното предприятие може да предоставя безвъзмездни средства и награди в съответствие с правилата на своя финансов правилник.“;

                           б)

                           параграф 2 се заличава.

               2)

               Вмъква се следният член:
               „Член 5аа
               Защита на финансовите интереси на членовете
               Съвместното предприятие осигурява подходяща защита на финансовите интереси на своите членове, като осъществява или възлага на други осъществяването на необходимия вътрешен и външен контрол.“

               3)

               Член 9, параграф 3 се заменя със следното:
               „3.   Съдът на Европейския съюз е компетентен по искове, предявени срещу Съвместното предприятие, включително решения на Управителния съвет, при условията, предвидени в членове 263 и 265 от Договора за функционирането на Европейския съюз.“

               4)

               Приложението се изменя в съответствие с приложението към настоящото решение.

         Член 2
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Брюксел на 10 февруари 2015 година.

            За Съвета

            Председател

         E. RINKĒVIČS

      (1)  Решение 2007/198/Евратом на Съвета от 27 март 2007 г. за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото (ОВ L 90, 30.3.2007 г., стр. 58).

      (2)  Решение 2013/791/Евратом на Съвета от 13 декември 2013 г. за изменение на Решение 2007/198/Евратом за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото (ОВ L 349, 21.12.2013 г., стр. 100).

      (3)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).

      (4)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).

      ПРИЛОЖЕНИЕ
      Приложението към Решение 2007/198/Евратом се изменя, както следва:

                  1)

                  Член 5 се изменя, както следва:

                              а)

                              заглавието се заменя със следното:
                              „Органи и комитети“;

                              б)

                              параграф 2 се заменя със следното:
                              „2.   В съответствие с членове 8а и 9а Управителният съвет се подпомага от Комитета по въпросите на администрирането и управлението и от Бюрото.“;

                              в)

                              вмъква се следният параграф:
                              „2а.   Комитетите на Съвместното предприятие са Комитетът по въпросите на администрирането и управлението, Бюрото, Комитетът по обществените поръчки и договорите и Консултативният технически комитет („комитетите“)“;

                              г)

                              параграф 3 се заменя със следното:
                              „3.   Директорът се консултира с Комитета по обществените поръчки и договорите в съответствие с член 8б.
                              4.   Управителният съвет и директорът се консултират с Консултативния технически комитет в съответствие с член 9.“

                  2)

                  Член 6 се изменя, както следва:

                              а)

                              параграф 3 се изменя, както следва:

                                          i)

                                          букви б) и в) се заменят със следното:

                                                      „б)

                                                      създава помощни органи;

                                                      в)

                                                      назначава председателите и членовете на комитетите и всички спомагателни органи, създадени съгласно буква б);“

                                          ii)

                                          в буква г) думите „работните програми“ се заменят с думите „работната програма“;

                                          iii)

                                          буква д) се заменя със следното:

                                                      „д)

                                                      приема годишния бюджет (включително специфичните части, свързани с административните разходи и разходите за персонала) и дава становище относно годишните счетоводни отчети;“

                                          iv)

                                          буква н) се заменя със следното:

                                                      „н)

                                                      одобрява сключването на споразумения или договорености, засягащи сътрудничеството с трети държави и с институции, предприятия или лица от трети държави или с международни организации, с изключение на споразумения за обществени поръчки за дейностите, определени в член 3, параграф 1, букви б)—в) и член 3, параграф 2), буква а);“

                                          v)

                                          буква о) се заменя със следното:

                                                      „о)

                                                      одобрява годишния доклад за напредъка, осъществен от Съвместното предприятие по отношение на неговата работна програма и средства;“

                                          vi)

                                          буква р) се заличава;

                              б)

                              в параграф 6 третата и четвъртата алинея се заменят със следното:
                              „Комисията може да изрази позиция относно законосъобразността на решението на Управителния съвет в срок от един месец от отнасяне на въпроса до Комисията, а ако не изрази такава позиция, решението на Управителния съвет се счита за утвърдено.
                              Управителният съвет разглежда повторно своето решение, като има предвид позицията на Комисията, за да гарантира съответствие с правото на Общността.“;

                              в)

                              параграфи 9 и 10 се заменят със следното:
                              „9.   Освен ако не е взето друго решение в отделни случаи, директорът на Съвместното предприятие и председателите на комитетите участват в заседанията на Управителния съвет.
                              10.   Управителният съвет приема свой процедурен правилник с мнозинство от две трети от общия брой гласове. Той одобрява процедурните правилници на комитетите с мнозинство от две трети от общия брой гласове.“

                  3)

                  Член 7 се заличава.

                  4)

                  Член 8, параграф 4 се изменя, както следва:

                              а)

                              първата алинея се заменя със следното:
                              „Директорът осъществява работната програма и ръководи изпълнението на дейностите, определени в член 3. Той предоставя на Управителния съвет, на комитетите и на другите помощни органи пълната информация, необходима за изпълнението на техните функции.“;

                              б)

                              в букви в) и и) думите „работните програми“ се заменят с думите „работната програма“;

                              в)

                              букви й) и к) се заменят със следното:

                                          „й)

                                          изготвя други подобни доклади, които Управителният съвет или комитетите може да поискат;

                                          к)

                                          подпомага Управителния съвет и комитетите, като им осигурява секретариат;“

                                    .

                  5)

                  Вмъкват се следните членове:
                  „Член 8а
                  Комитет по въпросите на администрирането и управлението
                  1.   По искане на директора или на Управителния съвет Комитетът по въпросите на администрирането и управлението предоставя консултации или препоръки по специфични въпроси, свързани с административното и финансовото планиране на Съвместното предприятие и изпълнява всякакви други задачи, които Управителният съвет му делегира.
                  2.   Комитетът по въпросите на администрирането и управлението по-специално изготвя становища и препоръки към Управителния съвет относно бюджета, годишните отчети, плана на проекта, работната програма, плана за предварителна оценка на средствата, щатното разписание, плана за политика относно персонала и други свързани въпроси.
                  3.   Управителният съвет назначава членовете на Комитета по въпросите на администрирането и управлението измежду представителите със съответстващ професионален опит в администрацията и управлението, номинирани от членовете. Един от членовете на комитета е Евратом.
                  4.   Членовете на Комитета по въпросите на администрирането и управлението изпълняват своите задължения съгласно общия интерес на Съвместното предприятие.
                  5.   Комитетът по въпросите на администрирането и управлението приема свой процедурен правилник след одобрение от Управителния съвет.
                  Член 8б
                  Комитет по обществените поръчки и договорите
                  1.   Комитетът по обществените поръчки и договорите дава на директора препоръки относно стратегиите във връзка с дейностите, свързани с обществените поръчки и безвъзмездните средства и с проследяване на процедурите за сключване на договори и възлагане на обществени поръчки и други свързани въпроси.
                  2.   Управителният съвет назначава членовете на Комитета по обществените поръчки и договорите измежду лицата със съответстващ професионален опит в областта на обществените поръчки и договорите. Членовете на Управителния съвет не могат да членуват и в Комитета по обществените поръчки и договорите.
                  3.   Членовете на Комитета по обществените поръчки и договорите не следват ничии инструкции. При изпълнението на своите задължения те са независими.
                  4.   Комитетът по обществените поръчки и договорите приема свой процедурен правилник след одобрение от Управителния съвет.“

                  6)

                  Член 9 се заменя със следното:
                  „Член 9
                  Консултативен технически комитет
                  1.   Консултативният технически комитет консултира при необходимост Управителния съвет и директора относно приемането и прилагането на плана на проекта и работната програма.
                  2.   Управителният съвет назначава членовете на Консултативния технически комитет измежду лицата със съответстващ професионален опит в областта на научните и инженерните въпроси, отнасящи се до ядрения синтез и свързаните с него дейности.
                  3.   Членовете на Консултативния технически комитет не следват ничии инструкции. Те упражняват своите задължения при абсолютна независимост и съгласно общия интерес на Съвместното предприятие.
                  4.   Консултативният технически комитет приема свой процедурен правилник след одобрение от Управителния съвет.“

                  7)

                  Вмъква се следният член:
                  „Член 9а
                  Бюро
                  1.   Бюрото подпомага Управителния съвет при подготовката на неговите решения и осъществява други задачи, които могат да му бъдат делегирани от Управителния съвет.
                  2.   В Бюрото членуват председателят на Управителния съвет, председателите на комитетите, представител на Евратом и представител на държавата домакин на „ITER“. Управителният съвет може да назначи допълнителни членове на Бюрото.
                  3.   Бюрото се председателства от председателя на Управителния съвет.
                  4.   Членовете на Бюрото изпълняват своите задължения съгласно общия интерес на Съвместното предприятие.
                  5.   Бюрото приема свой процедурен правилник след одобрение от Управителния съвет.“

                  8)

                  Член 11 се заменя със следното:
                  „Член 11
                  Работна програма и план за предварителна оценка на средствата
                  Директорът подготвя ежегодно за внасяне в Управителния съвет плана на проекта, плана за предварителна оценка на средствата, подробната годишна работна програма и годишен бюджет.“

                  9)

                  В член 12, параграф 1 буква а) се заменя със следното:

                              „а)

                              участието на Евратом се предоставя чрез програмите за научни изследвания и обучение на Общността, приети съгласно член 7 от Договора или посредством друго решение, прието от Съвета;“

                        .

                  10)

                  Член 14 се заменя със следното:
                  „Член 14
                  Годишен доклад
                  Годишният доклад за дейността отразява прилагането на работната програма от Съвместното предприятие. Той съдържа общо описание на проведените от Съвместното предприятие дейности и оценка на резултатите по отношение на поставените цели и срокове, рисковете, свързани с извършените дейности, усвояването на средствата и цялостното функциониране на Съвместното предприятие. Годишният доклад за дейността се изготвя от директора и се представя за оценка на Управителния съвет, който след това изпраща доклада и оценката на членовете, на Европейския парламент, на Съвета и на Комисията.“

                  11)

                  В член 15, параграф 1, втора алинея думите „15 юни“ се заменят с думите „1 юни“.

                  12)

                  Вмъква се следният член:
                  „Член 15а
                  Работа в мрежа с определени организации за научни и технологични изследвания в областта на термоядрения синтез
                  1.   При осъществяването на дейността си Съвместното предприятие използва знанията и съоръженията, създадени от компетентните публични научноизследователски организации, занимаващи се с научноизследователска и развойна дейност в областта на термоядрения синтез.
                  2.   Управителният съвет, като действа по предложение на директора, изготвя публичен списък на определени от членовете компетентни организации, които — индивидуално или в мрежи — могат да извършват научноизследователски и развойни дейности за осъществяване на задачите на Съвместното предприятие. Тези дейности могат да бъдат допустими за финансово подпомагане от страна на Съвместното предприятие.
                  3.   Изпълнителните договорености за прилагането на параграфи 1 и 2 от настоящия член гарантират прозрачността и конкуренцията между публичните научноизследователски организации и се определят във Финансовия регламент и правилата за неговото прилагане, посочени в член 13 и приложение III.“

                  13)

                  В приложение I към Устава на Съвместното предприятие след вписването за България се вмъква следният ред:

                              „Хърватия

                              2“

                  14)

                  Приложение II към Устава на Съвместното предприятие се изменя, както следва:

                              а)

                              точка 2 се заменя със следното:

                                          „2.

                                          Общата сума на годишния членски внос за година „n“ се изчислява въз основа на годишните средства, необходими за организацията и управлението на Съвместното предприятие в същата година, приети от Управителния съвет с плана за предварителна оценка на средствата.“

                                    ;

                              б)

                              в точка 4 се добавя следната буква:

                                          „в)

                                          Управителният съвет може да реши това забавяне да доведе до плащане на лихви от член, който не плати вноската си до предвидената дата.“

                  15)

                  Приложение III към Устава на Съвместното предприятие се изменя, както следва:

                              а)

                              точка 3 се заменя със следното:

                                          „3.

                                          Съвместното предприятие създава своя вътрешна структура за одит.“

                                    ;

                              б)

                              точка 5 се изменя, както следва:

                                          i)

                                          в буква в) думите „работните програми“ се заменят с думите „работна програма“;

                                          ii)

                                          буква е) се заменя със следното:

                                                      „е)

                                                      правилата и процедурите за вътрешен финансов контрол, включително делегирани правомощия;“

                                          iii)

                                          добавя се следната буква:

                                                      „к)

                                                      правилата относно управлението на безвъзмездни средства.“

                                                ;

                                          iv)

                                          добавя се следният параграф:
                                          „За целите на буква г) бюджетните задължения за дейности, които надхвърлят една финансова година, могат да се разпределят за няколко години под формата на годишни вноски;“

                              в)

                              добавя се следната точка:

                                          „10.

                                          Съвместното предприятие приема разпоредби и правила за изграждането на мрежа с определени организации, посочени в член 15а от устава. Тези правила гарантират прозрачността и конкуренцията между европейските публични научноизследователски организации, като по-специално определят критериите за включване на дадена организация в списъка на компетентните организации, определени от членовете.“


title: Решение 2013/729/ОВППС на Съвета от 9 декември 2013 година за изменение на Решение 2013/34/ОВППС за военна мисия на Европейския съюз в подкрепа на обучението на въоръжените сили на Мали (EUTM Мали)

text:
               11.12.2013

               BG

               Официален вестник на Европейския съюз

               L 332/18

         РЕШЕНИЕ 2013/729/ОВППС НА СЪВЕТА
   от 9 декември 2013 година
   за изменение на Решение 2013/34/ОВППС за военна мисия на Европейския съюз в подкрепа на обучението на въоръжените сили на Мали (EUTM Мали)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 17 януари 2013 г. Съветът прие Решение 2013/34/ОВППС (1) за създаване на военна мисия на Европейския съюз в подкрепа на обучението на въоръжените сили на Мали (EUTM Мали).

               (2)

               На 18 февруари 2013 г. Съветът прие Решение 2013/87/ОВППС (2) за започване на EUTM Мали.

               (3)

               EUTM Мали следва да разполага с проектна група за управление на проекти в подкрепа на изпълнението на своите цели.

               (4)

               Решение 2013/34/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   В Решение 2013/34/ОВППС се вмъква следният член:

      „Член 3а
      Проектна група
      1.   EUTM Мали разполага с проектна група за определяне и осъществяване на проекти. При необходимост мисията координира, подпомага и предоставя съвети по проекти, осъществявани от държави членки и трети държави, под тяхна отговорност, в области, свързани с мандата на мисията, и в подкрепа на нейните цели.
      2.   При спазване на параграф 3, командващият мисията на ЕС се оправомощава да използва финансови вноски от държавите членки или от трети държави за осъществяване на определени проекти, които допълват по последователен начин останалите действия на EUTM Мали. В такъв случай командващият мисията на ЕС сключва договорености с тези държави, уреждащи по-специално конкретните процедури за разглеждане на евентуални жалби от трети лица относно вреди, причинени в резултат на действия или бездействия на командващият мисията на ЕС при използването на предоставените от тези държави финансови средства.
      При никакви обстоятелства участващите държави не могат да търсят отговорност от Съюза или от ВП за действия или бездействия на командващия мисията на ЕС при използването на предоставените от тези държави финансови средства.
      3.   КПС постига съгласие по приемането на финансови вноски от трети държави за проектната група“.

   Член 2
   Настоящото решение влиза в сила в деня на приемането му.

      Съставено в Брюксел на 9 декември 2013 година.

            За Съвета

            Председател

         A. PABEDINSKIENĖ

      (1)  ОВ L 14, 18.1.2013 г., стр. 19.

      (2)  Решение 2013/87/ОВППС на Съвета от 18 февруари 2013 г. за стартиране на военна мисия на Европейския съюз в подкрепа на обучението на въоръжените сили на Мали (EUTM Мали) (ОВ L 46, 19.2.2013 г., стр. 27).


title: 2008/572/ЕО: Решение на Съвета от 8 юли 2008 година за назначаване на един член от Португалия в Комитета на регионите

text:
               11.7.2008

               BG

               Официален вестник на Европейския съюз

               L 183/35

      РЕШЕНИЕ НА СЪВЕТА

   от 8 юли 2008 година
   за назначаване на един член от Португалия в Комитета на регионите
   (2008/572/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Португалия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След оставката на г-н António Paulino DA SILVA PAIVA се освободи едно място за член на Комитета на регионите,

         РЕШИ:
   Член 1
   Назначава се за член на Комитета на регионите за остатъка от мандата, а именно до 25 януари 2010 г.:
   г-н Carlos Alberto PINTO, Presidente da Câmara Municipal da Covilhã.
   Член 2
   Настоящото решение поражда действие от датата на приемането му.

      Съставено в Брюксел на 8 юли 2008 година.

            За Съвета

            Председател

         C. LAGARDE

      (1)  ОВ L 56, 25.2.2006 г., стр. 75.


title: 2011/580/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Европейския орган за безопасност на храните за финансовата 2009 година

text:
               27.9.2011

               BG

               Официален вестник на Европейския съюз

               L 250/162

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Европейския орган за безопасност на храните за финансовата 2009 година
   (2011/580/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейския орган за безопасност на храните за финансовата 2009 година,
   като взе предвид доклада на Сметната палата относно окончателните годишни отчети на Европейския орган за безопасност на храните за финансовата 2009 г., придружен от отговорите на Органа (1),
   като взе предвид препоръката на Съвета от 15 февруари 2011 (05892/2011 — C7-0052/2011),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 178/2002 на Европейския парламент и на Съвета (3) за създаване на Европейски орган за безопасност на храните, и по-специално член 44 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0146/2011),

               1.

               Освобождава от отговорност изпълнителния директор на Европейския орган за безопасност на храните във връзка с изпълнението на бюджета на Органа за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейския орган за безопасност на храните, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 108.

      (2)  ОВ L 248, 16.9.2002 г., стр. 1.

      (3)  ОВ L 31, 1.2.2002 г., стр. 1.

      (4)  ОВ L 357, 31.12.2002 г., стр. 72.
    ---documentbreak---

               27.9.2011

               BG

               Официален вестник на Европейския съюз

               L 250/163

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2011 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския орган за безопасност на храните за финансовата 2009 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейския орган за безопасност на храните за финансовата 2009 година,
   като взе предвид доклада на Сметната палата относно окончателните годишни отчети на Европейския орган за безопасност на храните за финансовата 2009 година, придружен от отговорите на Органа (1),
   като взе предвид препоръката на Съвета от 15 февруари 2011 г. (05892/2011 — C7-0052/2011),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 178/2002 на Европейския парламент и на Съвета (3) за създаване на Европейски орган за безопасност на храните, и по-специално член 44 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0146/2011),

               A.

               като има предвид декларацията на Сметната палата, че е получила достатъчна увереност, че годишните отчети за финансовата 2009 година са надеждни и че свързаните с тях операции са законосъобразни и редовни;

               Б.

               като има предвид, че на 5 май 2010 г. Парламентът освободи изпълнителния директор на Европейския орган за безопасност на храните от отговорност във връзка с изпълнението на бюджета на Органа за финансовата 2008 година (5) и в резолюцията, придружаваща решението за освобождаване от отговорност, Парламентът, наред с другото:

                           —

                           отбеляза, че за трета поредна година Сметната палата отчита кредити, пренесени към следващата година (23 % от кредитите от бюджета за 2008 г. са пренесени към 2009 г.; 16 % от кредитите от бюджета за 2007 г. са пренесени към 2008 г.; 20 % от кредитите от бюджета за 2006 г. са пренесени към 2007 г.),

                           —

                           отбеляза, че са изпълнени 20 от общо 25-те препоръки на службата за вътрешен одит и структурата за вътрешен одит (80 %),

                           —

                           отбеляза, че второто проучване за служителите започна през октомври 2008 г. с цел извършване на оценка на работната среда на Органа;

               B.

               като има предвид, че бюджетът на Органа за 2009 г. възлизаше на 71 400 000 EUR, което представлява увеличение от 7,5 % в сравнение с финансовата 2008 година,

      Изпълнение

               1.

               Отбелязва, че бюджетът на Органа за 2009 г. възлиза на 71 400 000 EUR, а размерът му за предходната година е бил 66 400 000 EUR.

               2.

               Подчертава, че в хода на бюджетната процедура за 2009 г. бюджетният орган въведе в бюджета на Органа резерв с общ размер 4 546 000 EUR; приветства факта, че през ноември 2009 г. 2 000 000 EUR от резерва бяха освободени за изпълнението на проектите на Органа за разработване на ИТ и инфраструктура, тъй като Органът предостави на съответната комисия резултатите от проучването на мнението на служителите, което беше условието за освобождаване на резерва.

               3.

               Отбелязва също, че другата част от резерва е била разпределена за същата област на политиката, за да се допринесе за ефективните мерки в отговор на пандемията от H1N1; наясно е, че Органът не е изискал тези средства за процедурите за набиране на персонал, тъй като те бяха отложени за 2010 г.

               4.

               Приветства Органа за това, че е представил под формата на таблица, приложена към доклада на Сметната палата за 2009 г., съпоставка между операциите, които са изпълнени през 2008 и 2009 г., с цел да се даде възможност на органа по освобождаване от отговорност да направи по-добра оценка на резултатите от дейността на Центъра през две последователни години; приветства факта, че Органът е увеличил броя на своите тематични документи и информационни справки за различните политики.

               5.

               Отбелязва, че Органът е въвел диференцирани бюджетни кредити за безвъзмездна финансова помощ за научни изследвания и проекти за научно сътрудничество през 2009 г., което доведе до освобождаването на 6 000 000 EUR под формата на бюджетни кредити за плащания; препоръчва на Органа да подобри планирането и мониторинга на бюджетните процеси, свързани с диференцирани бюджетни кредити.

               6.

               Изтъква, че е необходимо Органът да гарантира, че консултациите му са независими и с високо качество, за да се гарантира съответствие със стандартите за безопасност на Съюза, научни постижения и независимост по всички въпроси с пряко или косвено въздействие върху безопасността на храните и фуражите и растителната защита; препоръчва, най-вече в интерес на прозрачността, да се вземат мерки за допълнително насърчаване и мониторинг на спазването на вътрешните правила за декларациите за интереси на служителите на Органа и експертите, работещи за него.

               7.

               Изисква от Сметната палата да предприеме одити на изпълнението на Органа.

      Бюджетно и финансово управление

               8.

               Призовава Органа да подобри бюджетните процеси, свързани с неговите диференцирани бюджетни кредити, както и планирането и мониторинга на тяхното многогодишно усвояване; отбелязва всъщност, че Сметната палата констатира, че 6 000 000 EUR (75 %) от диференцираните бюджетни кредити за безвъзмездна финансова помощ за научни изследвания и проекти за научно сътрудничество е трябвало да бъдат освободени, от които 3 100 000 EUR са отпуснати средства, надвишаващи нуждите, определени от Органа; въпреки това приветства намерението на Органа да предприеме мерки въз основа на своя опит от 2009 г., когато за пръв път беше въведена концепцията за диференцирани бюджетни кредити по отношение на проектите за научно сътрудничество.

               9.

               Освен това настоятелно призовава Органа да подобри своето бюджетно управление, за да се намали пренасянето на големи суми; подчертава всъщност, че за четвърта поредна година Сметната палата отчита кредити, пренесени към следващата година (13 % от кредитите от бюджета за 2009 г. са пренесени към 2010 г.; 23 % от кредитите от бюджета за 2008 г. са пренесени към 2009 г.; 16 % от кредитите от бюджета за 2007 г. са пренесени към 2008 г. и 20 % от кредитите от бюджета за 2006 г. са пренесени към 2007 г.); отбелязва по-специално, че тази ситуация показва наличието на слабости в изпълнението на договорите и мониторинга на изготвянето на доклади и декларации за разходи на Органа.

               10.

               Изразява съжаление, че за трета поредна година Сметната палата констатира, че поети задължения за оперативни дейности, които са пренесени от предходната година, е трябвало да бъдат освободени (19 % от поетите задължения за оперативни дейности, които са пренесени от 2008 г., 37 % от поетите задължения за оперативни дейности, които са пренесени от 2007 г., и 26 % от поетите задължения за оперативни дейности, които са пренесени от 2006 г.); настоятелно призовава Органа да промени това положение и да уведоми Сметната палата за предприетите мерки.

               11.

               Отбелязва също, че Сметната палата констатира трудности в изпълнението на работната програма за 2009 г.; призовава съответно Органа да предприеме необходимите мерки за коригиране на тези слабости.

      Вътрешен одит

               12.

               Признава, че Органът е изпратил на органа по освобождаване от отговорност доклад, изготвен от неговия изпълнителен директор, обобщаващ съдържанието на препоръката на службата за вътрешен одит съгласно член 72, параграф 5 от рамковия Финансов регламент; въпреки това изразява загриженост, че от 48-те препоръки 1 е определена като „критична“ (относно управлението на безвъзмездните средства), 27 — като „много важни“, и 20 — като „важни“, но на органа по освобождаване от отговорност не е предоставена информация относно съдържанието на тези препоръки; съответно призовава настоятелно изпълнителния директор на Органа да предостави тази информация.

               13.

               Отчита, че според информация от Органа службата за вътрешен одит е извършила задълбочена одитна оценка на риска през последното тримесечие на 2009 г., за да могат да се определят приоритетите за одита и одитният план на службата за вътрешен одит за следващите три години, както и одит на декларациите за интереси и одит на набирането на персонал през 2009 г.

               14.

               Счита, че одитният комитет, създаден от Органа през 2006 г., е от голямо значение за подпомагане на управителния съвет, като гарантира, че работата на службата за вътрешен одит и на структурата за вътрешен одит протича правилно и се взема съответно под внимание от управителния съвет и изпълнителния директор; във връзка с това изразява убеждението, че одитният комитет в рамките на Органа може да послужи за пример на другите агенции.

               15.

               Отново отправя искане към Органа да предприеме необходимите мерки в случай на конфликти на интереси; приканва Органа да започне проучване относно потенциалните конфликти на интереси на своите водещи учени, членовете на управителния съвет и на групите от научни експерти, така че евентуалните пропуски в декларациите на интереси да могат да бъдат установени и коригирани своевременно.

               16.

               По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2011 г. (6) относно резултатите от дейността, финансовото управление и контрола на агенциите.

      (1)  ОВ C 338, 14.12.2010 г., стр. 108.

      (2)  ОВ L 248, 16.9.2002 г., стр. 1.

      (3)  ОВ L 31, 1.2.2002 г., стр. 1.

      (4)  ОВ L 357, 31.12.2002 г., стр. 72.

      (5)  ОВ L 252, 25.9.2010 г., стр. 155.

      (6)  Приети текстове, P7_TA(2011)0163 (вж. страница 269 от настоящия брой на Официален вестник).


title: Решение на Съвета от 24 юни 1982 година за допълване на приложение IV към Конвенцията за опазване на река Рейн от химическо замърсяване

text:
               11/ 03

               BG

               Официален вестник на Европейския съюз

               215

         31982D0460

               L 210/8

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 24 юни 1982 година
   за допълване на Приложение IV към Конвенцията за опазване на река Рейн от химическо замърсяване
   (82/460/EИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаването на Европейската икономическа общност, и по-специално член 235 от него,
   като взе предвид предложението на Комисията (1),
   като взе предвид становището на Европейския парламент (2),
   като взе предвид становището на Икономическия и социалния комитет (3),
   като има предвид, че с Решение 77/586/EИО на Съвета от 25 юли 1977 г. (4), Европейската икономическа общност сключи Конвенцията за опазване на река Рейн от химическо замърсяване (наричана по-долу „Химическата конвенция“) и Допълнителното споразумение към подписаното на 29 април 1963 г. в Берн Споразумение относно Международната комисия за опазване на река Рейн от замърсяване (наричана по-долу „Международната комисия“);
   като има предвид, че съгласно член 5 от Химическата конвенция Международната комисия предлага какви да са пределните стойности за някои от изхвърляните в повърхностните води на басейна на река Рейн вещества посредством изменения на Приложение IV към Химическата конвенция; като има предвид, че съгласно член 14 от Химическата конвенция единодушното приемане на тези изменения от страна на договарящите се страни е необходимо за тяхното влизане в сила;
   като има предвид, че Международната комисия е определила пределни стойности за живака под формата на препоръка, която има за цел да допълни Приложение IV към Химическата конвенция;
   като има предвид, че е желателно Общността, като договаряща се страна по Химическата конвенция, да приеме гореупоменатата препоръка,
   РЕШИ:
   Член 1
   Препоръката на Международната комисия за опазване на река Рейн от замърсяване, която има за цел да допълни Приложение IV към Конвенцията за опазване на река Рейн от химическо замърсяване, подписана в Бон на 3 декември 1976 г., с настоящето се приема от името на Европейската общност.
   Текстът на препоръката е приложен към настоящото решение.
   Член 2
   Председателят на Съвета ще нотифицира правителството на Конфедерация Швейцария за приемането на упоменатата в член 1 препоръка, в съответствие процедурите, предвидени в Химическата конвенция.

      Съставено в Люксембург 24 юни 1982 година.

            За Съвета

            Председател

         F. AERTS

      (1)  ОВ C 180, 18.7.1980 г., стр. 10.

      (2)  ОВ C 291, 10.11.1980 г., стр. 57.

      (3)  ОВ C 348, 31.12.1980 г., стр. 1.

      (4)  ОВ L 240, 19.9.1977 г., стр. 35.
   Препоръка на Международната комисия за опазване на река Рейн от замърсяване за допълване на Приложение IV към Конвенцията за опазване на река Рейн от химическо замърсяване, подписана в Бон на 3 декември 1976 година
   Международната комисия за опазване на река Рейн от замърсяване,
   като взе предвид Конвенцията за опазване на река Рейн от химическо замърсяване, подписана в Бон на 3 декември 1976 г.,
   като взе предвид, по-специално членове 3, 4, 5 и 14 от нея,
   предлага на договарящите се страни Приложение IV към Конвенцията от 3 декември 1976 г. да бъде допълнено, както следва по отношение на живака:
   ПРЕДЕЛНИ СТОЙНОСТИ
   (Член 5)

               Вещество или група вещества

               Произход

               Пределна стойност по отношение на максималната концентрация на вещество

               Пределна стойност по отношение на максималното количество вещество

               Краен срок за съществуващите изхвърлени количества

               Бележки

               Живак

               Предприятия за хлоралкална електролиза

               Пределните стойности по отношение на максималната концентрация на живак са изчислени чрез отделяне на пределните стойности по отношение на максималното количество живак от количеството вода, използвана на тон производствен капацитет за хлор

               Средна месечна стойност от 0,5 грама живак на тон производствен капацитет за хлор. Средна дневна стойност от 2 грама живак на тон производствен капацитет за хлор.

               1 юли 1983 г.

               Пределните стойности, изложени в предходните колони трябва да се прилагат по отношение на живака, получен от производствената дейност и трябва следователно да се наблюдават извън производствените заводи. По отношение на методите за изчисляване, анализиране и вземане на проби виж препоръката на Международната комисия с дата от 28 декември 1979 г.

         Съгласно членове 14 и 19 от Конвенцията, разпоредбите, които се съдържат в горната таблица, ще влязат в сила след единодушното им приемане от договарящите се страни по Конвенцията. Договарящите се страни ще нотифицират правителството на Конфедерация Швейцария за приемането, извършено от тях, като то ще ги информира за получаването на нотификацията.


title: Решение 2013/355/ОВППС на Съвета от 3 юли 2013 година за изменение и удължаване на срока на действие на Съвместно действие 2005/889/ОВППС за създаване на мисия на Европейския съюз за подпомагане на контролно-пропускателен пункт Рафа (EU BAM Rafah)

text:
               4.7.2013

               BG

               Официален вестник на Европейския съюз

               L 185/16

         РЕШЕНИЕ 2013/355/ОВППС НА СЪВЕТА
   от 3 юли 2013 година
   за изменение и удължаване на срока на действие на Съвместно действие 2005/889/ОВППС за създаване на мисия на Европейския съюз за подпомагане на контролно-пропускателен пункт Рафа (EU BAM Rafah)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 25 ноември 2005 г. Съветът прие Съвместно действие 2005/889/ОВППС (1).

               (2)

               На 25 юни 2012 г. Съветът прие Решение 2012/332/ОВППС (2) за изменение на Съвместно действие 2005/889/ОВППС и удължаване на срока му на действие до 30 юни 2013 г.

               (3)

               На 7 юни 2013 г. Комитетът по политика и сигурност препоръча да се удължи срокът на мисия на Европейския съюз за подпомагане на контролно-пропускателен пункт Рафа (EU BAM Rafah) с още 12 месеца до 30 юни 2014 г.

               (4)

               Срокът на действие на EU BAM Rafah следва да бъде допълнително удължен от 1 юли 2013 г. до 30 юни 2014 г. въз основа на настоящия мандат.

               (5)

               EU BAM Rafah ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Съвместно действие 2005/889/ОВППС се изменя, както следва:

               1)

               Член 5 се изменя, както следва:

                           а)

                           вмъква се следният параграф:
                           „1а.   Ръководителят на мисията е представителят на мисията. Ръководителят на мисията може да делегира на служители на мисията управленски задачи относно служителите и по финансови въпроси, за което той носи изцяло отговорност.“;

                           б)

                           параграф 4 се заличава.

               2)

               Член 8, параграф 3 се заменя със следното:
               „3.   Условията на работа, както и правата и задълженията на международния или местния персонал са установени в договорите, които се сключват между EU BAM Rafah и съответния служител.“

               3)

               Вмъкват се следните членове:
               „Член 12а
               Законова уредба
               EU BAM Rafah има правомощия да предоставя услуги и доставки, да сключва договори и административни договорености, да наема персонал, да разполага с банкови сметки, да придобива активи и да се разпорежда с тях, както и да бъде освобождавана от отговорност, да бъде страна в съдебно производство, в зависимост от необходимото за изпълнението на настоящото съвместно действие.“

               4)

               Член 13 се заменя със следния текст:
               „Член 13
               Финансови разпоредби
               1.   Референтната финансова сума, предназначена за покриване на свързаните с EU BAM Rafah разходи за периода от 25 ноември 2005 г. до 31 декември 2011 г., е в размер на 21 570 000 EUR.
               Референтната финансова сума, предназначена за покриване на свързаните с EU BAM Rafah разходи за периода от 1 януари 2012 г. до 30 юни 2012 г., е в размер на 970 000 EUR.
               Референтната финансова сума, предназначена за покриване на свързаните с EU BAM Rafah разходи за периода от 1 юли 2012 г. до 30 юни 2013 г., е в размер на 980 000 EUR.
               Референтната финансова сума, предназначена за покриване на свързаните с EU BAM Rafah разходи за периода от 1 юли 2013 г. до 30 юни 2014 г., е в размер на 940 000 EUR.
               2.   Управлението на разходите се извършва в съответствие с процедурите и правилата, приложими за общия бюджет на Съюза. Гражданите на трети държави, които подпомагат финансово мисията, страните домакини и ако оперативните нужди на мисията налагат това, съседните страни имат право да представят оферти за сключване на договори.
               3.   EU BAM Rafah отговаря за изпълнението на бюджета на мисията. За тази цел мисията подписва споразумение с Комисията.
               4.   EU BAM Rafah отговаря за претенциите и задълженията, произтичащи от изпълнението на мандата, считано от 1 юли 2013 г., с изключение на претенции, свързани с тежки нарушения от страна на ръководителя на мисията, за които той носи отговорност.
               5.   Във финансовите разпоредби се взема предвид йерархията на управление, предвидена в членове 4, 4а и 5 и оперативните нужди на EU BAM Rafah, включително съвместимостта на оборудването и оперативната съвместимост на екипите ѝ.
               6.   Разходите са допустими от датата на влизането в сила на настоящото съвместно действие.“

               5)

               В член 16 втора алинея се заменя със следното:
               „Срокът му на действие изтича на 30 юни 2014 г.“

               6)

               Член 17 се заличава.

         Член 2
   Настоящото решение влиза в сила в деня на приемането му.
   Прилага се от 1 юли 2013 г.

      Съставено в Брюксел на 3 юли 2013 година.

            За Съвета

            Председател

         L. LINKEVIČIUS

      (1)  ОВ L 327, 14.12.2005 г., стр. 28.

      (2)  ОВ L 165, 26.6.2012 г., стр. 71.


title: Решение (ЕС) 2016/838 на Съвета от 23 май 2016 година за сключването от името на Европейския съюз на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна

text:
               28.5.2016

               BG

               Официален вестник на Европейския съюз

               L 141/26

         РЕШЕНИЕ (ЕС) 2016/838 НА СЪВЕТА
   от 23 май 2016 година
   за сключването от името на Европейския съюз на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 във връзка с член 218, параграф 6, буква а) и член 218, параграф 8, втора алинея, както и член 218, параграф 7 от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               На 10 май 2010 г. Съветът упълномощи Комисията да започне преговори с Грузия за сключването на ново споразумение между Съюза и Грузия, което да замени Споразумението за партньорство и сътрудничество (2).

               (2)

               Преговорите бяха приключени успешно и Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, („споразумението“) беше парафирано на 29 ноември 2013 г.

               (3)

               В съответствие с Решение 2014/494/ЕС на Съвета (3) споразумението беше подписано на 27 юни 2014 г. при условие за сключването му на по-късна дата.

               (4)

               В съответствие с член 218, параграф 7 от Договора за функционирането на Европейския съюз е целесъобразно Съветът да упълномощи Комисията да одобрява измененията на споразумението, които да бъдат приети от Комитета за асоцииране в състав „Търговия“ съгласно предвиденото в член 408, параграф 4 от споразумението, както са предложени от Подкомитета по географските означения съгласно член 179 от споразумението.

               (5)

               Целесъобразно е да бъдат установени съответните процедури за защита на географските означения, на които се предоставя защита по силата на споразумението.

               (6)

               Споразумението не следва да се тълкува като предоставящо права или налагащо задължения, на които може да бъде направено пряко позоваване в съдилищата на Съюза или на държава членка.

               (7)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, („споразумението“) се одобрява от името на Съюза (4).
   Член 2
   Председателят на Съвета извършва от името на Съюза нотификацията, предвидена в член 431, параграф 1 от споразумението (5).
   Член 3
   За целите на член 179 от споразумението Комисията одобрява от името на Съюза измененията на споразумението, внесени с решения на Подкомитета по географските означения. Когато заинтересованите страни не могат да постигнат съгласие след представени възражения във връзка с дадено географско означение, Комисията приема позиция по този въпрос въз основа на процедурата, установена в член 57, параграф 2 от Регламент (ЕС) № 1151/2012 на Европейския парламент и на Съвета (6).
   Член 4
   1.   Наименование, защитено съгласно дял IV, глава 9, подраздел 3 „Географски означения“ от споразумението, може да бъде използвано от всеки оператор, предлагащ на пазара селскостопански продукти, хранителни продукти, вина, ароматизирани вина или спиртни напитки, които отговарят на съответната спецификация.
   2.   В съответствие с член 175 от споразумението държавите членки и институциите на Съюза прилагат предвидената в членове 170 — 174 от споразумението закрила, включително по искане на заинтересована страна.
   Член 5
   Споразумението не се тълкува като предоставящо права или налагащо задължения, на които може да бъде направено пряко позоваване в съдилищата на Съюза или на държава членка.
   Член 6
   Настоящото решение влиза в сила в деня на приемането му.

      Съставено в Брюксел на 23 май 2016 година.

            За Съвета

            Председател

         F. MOGHERINI

      (1)  Одобрение от 18 декември 2014 г. (все още непубликувано в Официален вестник).

      (2)  Споразумение за партньорство и сътрудничество между Европейските общности и техните държави-членки, от една страна и Грузия, от друга страна (ОВ L 205, 4.8.1999 г., стр. 3).

      (3)  Решение 2014/494/ЕС на Съвета от 16 юни 2014 г. за подписването от името на Европейския съюз и временното прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (ОВ L 261, 30.8.2014 г., стр. 1).

      (4)  Споразумението е публикувано в Официален вестник на Европейския съюз (ОВ L 261, 30.8.2014 г., стр. 4) заедно с решението за подписването му.

      (5)  Датата на влизането в сила на споразумението ще бъде публикувана в Официален вестник на Европейския съюз от Генералния секретариат на Съвета.

      (6)  Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1).


title: 2012/125/ЕС: Решение на Съвета от 28 февруари 2012 година за назначаване на член на Сметната палата

text:
               29.2.2012

               BG

               Официален вестник на Европейския съюз

               L 55/18

         РЕШЕНИЕ НА СЪВЕТА
   от 28 февруари 2012 година
   за назначаване на член на Сметната палата
   (2012/125/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 286, параграф 2 от него,
   като взе предвид становището на Европейския парламент (1),
   като има предвид, че:

               (1)

               Мандатът на г-н Juan RAMALLO MASSANET изтича на 29 февруари 2012 г.

               (2)

               Поради това следва да се извърши ново назначение,

         ПРИЕ НАСТОЯЩОТО РЕШЕНИЕ:
   Член 1
   Г-н Baudilio TOMÉ MUGURUZA се назначава за член на Сметната палата за периода от 1 март 2012 г. до 28 февруари 2018 г.
   Член 2
   Настоящото решение влиза в сила в деня на приемането му.

      Съставено в Брюксел на 28 февруари 2012 година.

            За Съвета

            Председател

         N. WAMMEN

      (1)  Становище от 14 февруари 2012 г. (все още непубликувано в Официален вестник).